

LĪVĀNU NOVADA PAŠVALDĪBA

Reģistrācijas Nr. 90000065595, Rīgas iela 77, Līvāni, Līvānu novads, LV – 5316

tel. 65307250, [www.livani.lv](http://www.livani.lv) e-pasts [pasts@livani.lv](mailto:pasts@livani.lv)

APSTIPRINĀTS

Ar Līvānu novada pašvaldības domes

2025. gada 24. aprīļa

sēdes protokola Nr. 6

lēmumu Nr. 6-2

**Līvānu novada pašvaldības domes nolikums**

**“Par Līvānu novada pašvaldības apbalvojumiem”**

**LĪVĀNOS**

|  |  |
| --- | --- |
| 2025. gada 24. aprīlī | Nr. 1 |

Izdots saskaņā ar Valsts pārvaldes iekārtas likuma

73. panta pirmās daļas 1. punktu un

Pašvaldību likuma 50. panta pirmo daļu

**I. Vispārīgie noteikumi**

1. Nolikums nosaka Līvānu novada pašvaldības apbalvojumu piešķiršanas un pasniegšanas kārtību.
2. Līvānu novada pašvaldības apbalvojumi ir:
   1. “Līvānu novada Goda pilsonis” – Līvānu novada pašvaldības domes (turpmāk – Dome) dibināts apbalvojums, ko piešķir fiziskai personai. Tas ir augstākais Līvānu novada apbalvojums, ko piešķir par sevišķiem nopelniem Līvānu novada labā.
   2. “Atzinības raksts” - augsta novērtējuma rakstisks apliecinājums fiziskai personai, ko piešķir par nozīmīgu ieguldījumu Līvānu novada labā.
   3. “Pateicība” – rakstisks apbalvojums, ko piešķir fiziskai vai juridiskai personai.
   4. “Pagodināšanas raksts” – rakstisks apbalvojums, ko piešķir fiziskai vai juridiskai personai sakarā ar nozīmīgu dzīves, darba, laulības jubileju vai citiem svarīgiem notikumiem.
   5. “Gada balva kultūrā” – apbalvojums, ko piešķir par sasniegumiem kultūrā.
   6. “Gada balva sportā” – apbalvojums, ko piešķir par sasniegumiem sportā.
   7. “Līvānu novada lauku uzņēmēju un amatnieku balva” – apbalvojums, ko piešķir uzņēmējdarbības jomā.
   8. “Līvānu novada pašvaldības Gada darbinieks” – apbalvojums, ko piešķir pašvaldības iestāžu un kapitālsabiedrību darbiniekiem.

**II. Apbalvojums “Līvānu novada Goda pilsonis”**

1. Apbalvojumu “Līvānu novada Goda pilsonis” šī Nolikuma izpratnē piešķir ar Domes lēmumu fiziskām personām par sevišķiem nopelniem Līvānu novada labā, kas var izpausties valsts, pašvaldības, uzņēmējdarbības, sabiedriskajā, kultūras, izglītības, zinātnes, saimnieciskajā un citā jomā.
2. Apbalvojumu “Līvānu novada Goda pilsonis” piešķir vienu reizi gadā ne vairāk kā vienai personai.
3. Apbalvojumu “Līvānu novada Goda pilsonis” personai var piešķirt tikai vienu reizi dzīvē.
4. Apbalvojuma “Līvānu novada Goda pilsonis” saņēmējam piešķir naudas balvu 500,00 EUR (pieci simti eiro, 00 centi) apmērā (pirms nodokļu nomaksas), Līvānu novada Goda pilsoņa sudraba nozīmīti un piemiņas velti ar Līvānu novada simboliku.
5. Kandidātus apbalvojumam “Līvānu novada Goda pilsonis” var izvirzīt iedzīvotāji (ne mazāk kā 10 pilngadīgas personas, kuru dzīvesvieta deklarēta Līvānu novada administratīvajā teritorijā un kuri parakstījuši iesniegumu, norādot paraksta atšifrējumu un deklarētās dzīvesvietas adresi), Domes deputāti, valsts un pašvaldību institūcijas, Līvānu novadā reģistrētas juridiskās personas, biedrības, nodibinājumi.
6. Izvirzot personu par kandidātu apbalvojuma “Līvānu novada Goda pilsonis” saņemšanai, nepieciešams norādīt:
   1. izvirzāmā kandidāta vārdu, uzvārdu, nodarbošanos, kontaktinformāciju;
   2. kandidāta dzīves gājuma aprakstu un izvirzīšanas motivāciju;
   3. kandidāta pieteicēja (pieteicēju) kontaktinformāciju.
7. Kandidātu izvirzīšana notiek, rakstveidā iesniedzot iesniegumu Valsts un pašvaldību vienotajos klientu apkalpošanas centros Līvānu novadā, izmantojot oficiālo elektronisko adresi vai oficiālo e-pastu: [pasts@livani.lv](mailto:pasts@livani.lv).
8. Kandidātu pieteikšanu izsludina Līvānu novada pašvaldības oficiālajos informatīvajos resursos.
9. Kandidātu pieteikšanas termiņš nedrīkst būt īsāks kā 30 dienas pēc paziņojuma publicēšanas.
10. Pieteikumus apbalvojuma “Līvānu novada Goda pilsonis” piešķiršanai apkopo Līvānu novada Kultūras, tūrisma un sporta pārvalde un iesniedz izvērtēšanai Sociālo, izglītības, kultūras un sporta jautājumu komitejai, kura pirms lēmuma projekta virzīšanas izskatīšanai Domes sēdē var pieaicināt iesniedzējus un uzklausīt viņu argumentus.
11. Lemjot par apbalvojuma “Līvānu novada Goda pilsonis” piešķiršanu, tiek vērtēta kandidāta:
    1. pilsoniskā un sabiedriskā aktivitāte;
    2. ieguldījums Līvānu novada attīstībā;
    3. ieguldījums pozitīva Līvānu novada tēla veidošanā un Līvānu novada vārda popularizēšanā;
    4. profesionālā darbība;
    5. citi īpaši nopelni.
12. Atsevišķos gadījumos Dome var pieņemt lēmumu par piešķirtā apbalvojuma “Līvānu novada Goda pilsonis” un “Līvānu Goda pilsonis” (tika pasniegts līdz 2024.gadam) atņemšanu, ja persona:
    1. ar spēkā stājušos tiesas spriedumu atzīta par vainīgu tīšā noziedzīgā nodarījumā;
    2. ir izdarījusi apkaunojošu nodarījumu, kas nebija zināms apbalvojuma piešķiršanas laikā un kas nav savienojams ar apbalvotas personas statusu;
    3. ar savu rīcību nodarījusi kaitējumu Līvānu novada reputācijai, jo personas rīcība nav savienojama ar Līvānu novada Goda pilsoņa statusu un ir pretrunā augstiem ētiskiem standartiem;
    4. atteikusies no apbalvojuma pēc vai pirms tā pasniegšanas.
13. Apbalvojumu “Līvānu novada Goda pilsonis” pasniedz Domes priekšsēdētājs (viņa prombūtnes laikā – priekšsēdētāja vietnieks) Līvānu pilsētas svētku laikā.
14. Līvānu novada Goda pilsoņa fotogrāfija tiek izvietota īpašā Līvānu novada Goda pilsoņu foto galerijā Līvānu novada pašvaldības ēkā.

**III. Apbalvojums “Atzinības raksts”**

1. Apbalvojums “Atzinības raksts” šī Nolikuma izpratnē ir fiziskas vai juridiskas personas darbības nopelnu augsta novērtējuma rakstisks apliecinājums, ko piešķir ar Domes lēmumu par nozīmīgu ieguldījumu un sasniegumiem Līvānu novada labā šādās nominācijās un apakšnominācijās:
   1. “Uzņēmējdarbība”:
      1. “Jaunais uzņēmējs”;
      2. “Lauku uzņēmējs”;
      3. “Gada uzņēmējs”;
      4. “Gada mecenāts”.
   2. “Sabiedriskā darbība”;
   3. “Izglītība”;
   4. “Kultūra un kultūras mantojuma saglabāšana”;
   5. “Sports un veselības veicināšana”;
   6. “Medicīna, veselības aprūpe vai sociālais darbs”;
   7. “Gada jaunietis”;
   8. “Gada seniors”;
   9. “Gada ģimene”;
   10. “Pašaizliedzīga rīcība”.
2. Atsevišķos izņēmuma gadījumos pēc Sociālo, izglītības, kultūras un sporta jautājumu komitejas ierosinājuma budžetā paredzēto līdzekļu ietvaros un, ņemot vērā, ka kopējais nomināciju skaits netiek pārsniegts, Dome, precīzi formulējot piešķiršanas pamatojumu, var lemt par Atzinības raksta piešķiršanu divām personām vienā nominācijā vai arī piešķirt to personai, kuras ieguldījums Līvānu novada attīstībā nav attiecināms ne uz vienu no minētajām nominācijām, tomēr tas ir būtisks.
3. Apbalvojuma “Atzinības raksts” nomināciju “Sabiedriskā darbība”, “Izglītība”, “Kultūra un kultūras mantojuma saglabāšana”, “Sports un veselības veicināšana”, “Medicīna, veselības aprūpe vai sociālais darbs”, “Gada jaunietis”, “Gada seniors”, “Gada ģimene”, “Pašaizliedzīga rīcība” saņēmēji tiek apbalvoti ar Līvānu novada piemiņas velti un naudas balvu 200,00 EUR (divi simti eiro, 00 centi) apmērā (pirms nodokļu nomaksas).
4. Apbalvojuma “Atzinības raksts” nominācijas “Uzņēmējdarbība” apakšnomināciju “Jaunais uzņēmējs”, “Lauku uzņēmējs”, “Gada uzņēmējs”, “Gada mecenāts” saņēmēji tiek apbalvoti ar Līvānu novada pašvaldības piemiņas velti.
5. Apbalvojumu “Atzinības raksts” piešķir vienu reizi gadā.
6. Ja attiecīgajā nominācijā netiek pieteikts neviens kandidāts, šajā nominācijā apbalvojumu “Atzinības raksts” nepiešķir.
7. Apbalvojumu “Atzinības raksts” personai par jauniem nopelniem var piešķirt atkārtoti.
8. Kandidātus apbalvojumam “Atzinības raksts” var izvirzīt Līvānu novada iedzīvotāji (ne mazāk kā 10 pilngadīgas personas, kuru dzīvesvieta deklarēta Līvānu novada administratīvajā teritorijā un kuri parakstījuši iesniegumu, norādot paraksta atšifrējumu un deklarētās dzīvesvietas adresi), Domes deputāti, pašvaldības domes komisijas, komitejas, valsts un pašvaldību institūcijas, Līvānu novadā reģistrētas juridiskās personas, biedrības, nodibinājumi.
9. Izvirzot personu par kandidātu apbalvojuma “Atzinības raksts” saņemšanai, nepieciešams norādīt:
   1. izvirzāmā kandidāta vārdu, uzvārdu, nodarbošanos, kontaktinformāciju;
   2. kandidāta dzīves gājuma aprakstu un izvirzīšanas motivāciju;
   3. kandidāta pieteicēja (pieteicēju) kontaktinformāciju.
10. Kandidātu izvirzīšana notiek, rakstveidā iesniedzot iesniegumu Valsts un pašvaldību vienotajos klientu apkalpošanas centros Līvānu novadā, izmantojot oficiālo elektronisko adresi vai oficiālo e-pastu: [pasts@livani.lv](mailto:pasts@livani.lv)
11. Pieteikumus apbalvojuma “Atzinības raksts” piešķiršanai apkopo Līvānu novada Kultūras, tūrisma un sporta pārvalde un iesniedz izvērtēšanai Sociālo, izglītības, kultūras un sporta jautājumu komitejai, kura pirms lēmuma projekta virzīšanas izskatīšanai Domes sēdē var pieaicināt iesniedzējus un uzklausīt viņu argumentus.
12. Lemjot par apbalvojuma “Atzinības raksts” piešķiršanu, tiek vērtēta kandidāta pilsoniskā un sabiedriskā aktivitāte, ieguldījums Līvānu novada attīstībā, ieguldījums pozitīva Līvānu novada tēla veidošanā un Līvānu novada vārda popularizēšana, profesionālā darbība, citi īpaši nopelni.
13. Lēmumu par apbalvojuma “Atzinības raksts” piešķiršanu pieņem Dome un Līvānu novada pašvaldības Sabiedrisko attiecību nodaļa publicē Līvānu novada pašvaldības oficiālajos informatīvajos resursos.
14. Apbalvojumu “Atzinības raksts” pasniedz Domes priekšsēdētājs (viņa prombūtnes laikā – priekšsēdētāja vietnieks) Latvijas Republikas proklamēšanas gadadienas svinīgajā pasākumā.

**IV. Apbalvojums “Pateicība”**

1. Apbalvojums “Pateicība” šī Nolikuma izpratnē ir rakstisks apbalvojums, ko piešķir fiziskām vai juridiskām personām par ieguldījumu noteiktā darbības jomā.
2. Apbalvojumu “Pateicība” paraksta Domes priekšsēdētājs vai priekšsēdētāja vietnieks.
3. Apbalvojumu “Pateicība” pasniedz Domes priekšsēdētājs vai priekšsēdētāja vietnieks, izpilddirektors vai izpilddirektora vietnieks, vai Domes priekšsēdētāja pilnvarota persona.

**V. Apbalvojums “Pagodināšanas raksts”**

1. Apbalvojums “Pagodināšanas raksts” šī Nolikuma izpratnē ir rakstisks apbalvojums, ko piešķir fiziskām personām sakarā ar nozīmīgu dzīves, darba, laulības jubileju vai citiem svarīgiem notikumiem.
2. Apbalvojumu “Pagodināšanas raksts” paraksta Domes priekšsēdētājs vai priekšsēdētāja vietnieks.
3. Apbalvojumu “Pagodināšanas raksts” pasniedz Domes priekšsēdētājs vai priekšsēdētāja vietnieks, izpilddirektors vai izpilddirektora vietnieks, vai Domes priekšsēdētāja pilnvarota persona.

**VI. Apbalvojums “Līvānu novada balva kultūrā”**

1. “Līvānu novada balva kultūrā” šī Nolikuma izpratnē ir fiziskas vai juridiskas personas, personu grupas, kolektīva apbalvojums, ko piešķir par materiālo un nemateriālo kultūras (t.sk. rakstniecības, skatuves mākslas, multimediju, vizuālās mākslas, mūzikas, muzejisko, kultūrvēsturisko un bibliotekāro) vērtību saglabāšanu, kvalitatīvu un radošu kultūras pasākumu organizēšanu, kultūras jaunradi un iedzīvotāju iesaisti kultūras procesos Līvānu novadā šādās nominācijās:
   1. “Cilvēks kultūrā”;
   2. “Labākais sniegums amatiermākslā”;
   3. “Labākais sniegums profesionālajās mākslās”;
   4. “Notikums kultūrā”;
   5. “Debija kultūrā”;
   6. “Kultūras lieldraugs”.
2. Apbalvojumu “Līvānu novada balva kultūrā” piešķir vienu reizi divos gados.
3. Apbalvojuma “Līvānu novada balva kultūrā” nomināciju saņēmēji tiek apbalvoti ar:
   1. “Līvānu novada cilvēks kultūrā” – naudas balvu 100,00 EUR (viens simts eiro, 00 centi) apmērā (pirms nodokļu nomaksas), “Pateicību” un Līvānu novada piemiņas velti;
   2. “Labākais sniegums amatiermākslā” – naudas balvu 300,00 EUR (trīs simti eiro, 00 centi) apmērā pieredzes apmaiņas braucienam vai kopīgam notikumam, “Pateicību” un Līvānu novada piemiņas velti;
   3. “Labākais sniegums profesionālajās mākslās” – naudas balvu 100,00 EUR (viens simts eiro, 00 centi) apmērā (pirms nodokļu nomaksas), “Pateicību” un Līvānu novada piemiņas velti;
   4. “Notikums kultūrā” – naudas balvu 100,00 EUR (viens simts eiro, 00 centi) apmērā (pirms nodokļu nomaksas), “Pateicību” un Līvānu novada piemiņas velti. Balvu saņem notikuma organizatoriskās grupas vadītājs (ja tāda nav – par pasākuma norisi atbildīgā persona);
   5. “Debija kultūrā” – “Pateicību” un Līvānu novada piemiņas velti;
   6. “Kultūras lieldraugs” – “Pateicību” un Līvānu novada piemiņas velti.
4. Kandidātus apbalvojumam “Līvānu novada balva kultūrā” (izņemot nomināciju “Notikums kultūrā”, ko nosaka ar balsojumu) var izvirzīt iedzīvotāji (ne mazāk kā 10 pilngadīgas personas, kuru dzīvesvieta deklarēta Līvānu novada administratīvajā teritorijā un kuri parakstījuši iesniegumu, norādot paraksta atšifrējumu un deklarētās dzīvesvietas adresi), Domes deputāti, Līvānu novada Kultūras komisija, valsts un pašvaldību institūcijas, Līvānu novadā reģistrētas juridiskas personas, biedrības, nodibinājumi.
5. Izvirzot kandidātu apbalvojumam “Līvānu novada balva kultūrā”, nepieciešams norādīt:
   1. kandidāta vārdu, uzvārdu, kontaktinformāciju (vai informāciju par kolektīvu);
   2. kandidāta sasniegumu aprakstu konkrētajā jomā un izvirzīšanas motivāciju;
   3. kandidāta pieteicēja (pieteicēju) kontaktinformāciju.
6. Līvānu novada Kultūras, tūrisma un sporta pārvaldei ir tiesības izvirzīt speciālas nominācijas par būtisku ieguldījumu Līvānu novada kultūras dzīves un Latvijas kultūrtelpas attīstībā, kas tiek godalgotas ar “Pateicību” un Līvānu novada piemiņas velti.
7. Kandidātu izvirzīšana apbalvojumam “Līvānu novada balva kultūrā” (izņemot nominācijā “Notikums kultūrā”, ko nosaka ar balsojumu) norisinās visa gada garumā, rakstveidā iesniedzot iesniegumu Valsts un pašvaldību vienotajos klientu apkalpošanas centros Līvānu novadā vai izmantojot oficiālo elektronisko adresi vai e-pastu: [pasts@livani.lv](mailto:pasts@livani.lv).
8. Kandidātu izvirzīšana noslēdzas 40 dienas pirms “Līvānu novada balva kultūrā” pasākuma.
9. Pieteikumus apbalvojuma “Līvānu novada balva kultūrā” piešķiršanai apkopo Līvānu novada Kultūras, tūrisma un sporta pārvalde un iesniedz izvērtēšanai Sociālo, izglītības, kultūras un sporta jautājumu komitejai, kura pirms lēmuma projekta virzīšanas izskatīšanai Domes sēdē var pieaicināt iesniedzējus un uzklausīt viņu argumentus.
10. Lēmumu par apbalvojuma “Līvānu novada balva kultūrā” (izņemot nomināciju “Notikums kultūrā”, ko nosaka ar balsojumu) piešķiršanu pieņem Dome un Līvānu novada pašvaldības Sabiedrisko attiecību nodaļa publicē Līvānu novada pašvaldības oficiālajos informatīvajos resursos.
11. Apbalvojamais nominācijā “Notikums kultūrā” tiek noteikts iedzīvotāju elektroniskā balsojumā par aizvadīto divu gadu periodu. Aptauja tiek publicēta interneta vietnē [www.livani.lv](http://www.livani.lv). Aptaujas laikā iedzīvotāji var sniegt arī savus ierosinājumus, pievienojot notikumu elektroniskajā anketā, izvēloties sadaļu “Cits”.
12. Nominācijā “Notikums kultūrā” nevar tikt pieteikti Līvānu pilsētas svētki, kas ir daudzu atsevišķu pasākumu kopums.
13. Balsošanas rezultāti nominācijā “Notikums kultūrā” tiek paziņoti apbalvošanas pasākumā “Līvānu novada balva kultūrā” un publicēti Līvānu novada pašvaldības oficiālajos informatīvajos resursos.
14. Apbalvojumu “Līvānu novada balva kultūrā” pasniedz Domes priekšsēdētājs (viņa prombūtnes laikā – priekšsēdētāja vietnieks) apbalvošanas pasākumā “Līvānu novada balva kultūrā”.

**VII. Apbalvojums “Līvānu novada Gada balva sportā”**

1. “Līvānu novada Gada balva sportā” šī Nolikuma izpratnē ir apbalvojums, ko piešķir fiziskām personām, personu grupām vai sporta komandām Līvānu novadā par izciliem sasniegumiem sportā šādās nominācijās:
   1. “Līvānu novada cilvēks sportā”;
   2. “Labākā sporta komanda”;
   3. “Labākais notikums sportā”;
   4. “Sporta lieldraugs”.
2. Apbalvojumu “Līvānu novada Gada balva sportā” piešķir vienu reizi gadā.
3. Apbalvojuma “Līvānu novada Gada balva sportā” nomināciju saņēmēji tiek apbalvoti ar “Pateicību”, Līvānu novada piemiņas velti un naudas balvu:
   1. “Līvānu novada cilvēks sportā” – 100,00 EUR (viens simts eiro, 00 centi) apmērā (pirms nodokļu nomaksas);
   2. “Labākā sporta komanda” – 300,00 EUR (trīs simti eiro, 00 centi) apmērā (pirms nodokļu nomaksas);
   3. “Labākais notikums sportā” – 100,00 EUR (viens simts eiro, 00 centi) pieredzes apmaiņas braucienam vai kopīgam notikumam. Balvu saņem pasākuma organizatoriskās grupas vadītājs (ja tāda nav, par pasākumu atbildīgā persona).
4. Kandidātus apbalvojumam “Līvānu novada Gada balva sportā” (izņemot nomināciju “Labākais notikums sportā”, ko nosaka ar balsojumu) var izvirzīt iedzīvotāji (ne mazāk kā 10 pilngadīgas personas, kuru dzīvesvieta deklarēta Līvānu novada administratīvajā teritorijā un kuri parakstījuši iesniegumu, norādot paraksta atšifrējumu un deklarētās dzīvesvietas adresi), Domes deputāti, Līvānu novada Sporta komisija, valsts un pašvaldību institūcijas, Līvānu novadā reģistrētas juridiskas personas, biedrības, nodibinājumi.
5. Izvirzot kandidātu apbalvojumam “Līvānu novada Gada balva sportā”, nepieciešams norādīt:
   1. kandidāta vārdu, uzvārdu, kontaktinformāciju vai komandas nosaukumu un tā treneri;
   2. kandidāta sasniegumu aprakstu un izvirzīšanas motivāciju vai komandas sasniegumus, aktivitātes novadā, valstī, starptautiskajā līmenī;
   3. kandidāta pieteicēja (pieteicēju) kontaktinformāciju.
6. Līvānu novada Kultūras, tūrisma un sporta pārvaldei ir tiesības izvirzīt speciālas nominācijas par būtisku ieguldījumu Līvānu novada sporta dzīves attīstībā, kas tiek godalgotas ar “Pateicību” un Līvānu novada piemiņas velti.
7. Kandidātu izvirzīšana apbalvojumam “Līvānu novada Gada balva sportā” norisinās visa gada garumā, rakstveidā iesniedzot iesniegumu Valsts un pašvaldību vienotajos klientu apkalpošanas centros Līvānu novadā vai izmantojot oficiālo elektronisko adresi vai e-pastu: [pasts@livani.lv](mailto:pasts@livani.lv).
8. Kandidātu izvirzīšana noslēdzas 40 dienas pirms “Līvānu novada Gada balva sportā” apbalvošanas pasākuma.
9. Pieteikumus apbalvojuma “Līvānu novada Gada balva sportā” piešķiršanai apkopo Līvānu novada Kultūras, tūrisma un sporta pārvalde un iesniedz izvērtēšanai Sociālo, izglītības, kultūras un sporta jautājumu komitejai, kura pirms lēmuma projekta virzīšanas izskatīšanai Domes sēdē var pieaicināt iesniedzējus un uzklausīt viņu argumentus.
10. Apbalvojamais nominācijā “Labākais notikums sportā” tiek noteikts iedzīvotāju elektroniskā balsojumā. Aptauja tiek publicēta interneta vietnē [www.livani.lv](http://www.livani.lv). Aptaujas laikā iedzīvotāji var sniegt arī savus ierosinājumus, pievienojot notikumu elektroniskajā anketā, izvēloties sadaļu “Cits”.
11. Nominācijā “Labākais notikums sportā” nevar tikt pieteikti Līvānu pilsētas svētki, kas ir daudzu atsevišķu pasākumu kopums.
12. Balsošanas rezultāti nominācijā “Labākais notikums sportā” tiek paziņoti ikgadējā apbalvošanas pasākumā “Līvānu novada Gada balva sportā” un publicēti Līvānu novada pašvaldības oficiālajos informatīvajos resursos.
13. Apbalvojumu “Līvānu novada Gada balva sportā” pasniedz Domes priekšsēdētājs (viņa prombūtnes laikā - priekšsēdētāja vietnieks) apbalvošanas pasākumā “Līvānu novada Gada balva sportā”.

**VII. Apbalvojums “Līvānu novada lauku uzņēmēju un amatnieku balva”**

1. “Līvānu novada lauku uzņēmēju un amatnieku balva” šī Nolikuma izpratnē ir apbalvojums fiziskai vai juridiskai personai, ko piešķir par godprātīgu darbu lauksaimniecības vai amatniecības nozarē, sekmējot uzņēmējdarbības vides attīstību Līvānu novadā. Apbalvojumu piešķir šādās nominācijās:
   1. “Gada lauksaimnieks Rožupes pagastā”;
   2. “Gada lauksaimnieks Turku pagastā”;
   3. “Gada lauksaimnieks Rudzātu pagastā”;
   4. “Gada lauksaimnieks Sutru pagastā”;
   5. “Gada lauksaimnieks Jersikas pagastā”;
   6. “Gada amatnieks”;
   7. “Gada mājražotājs”;
   8. “Gada tūrisma un viesmīlības pakalpojumu sniedzējs”;
   9. “Gada darba devējs laukos”;
   10. “Gada sadarbības partneris”;
   11. “Gada uzņēmējs laukos ”.
2. Apbalvojumu “Līvānu novada lauku uzņēmēju un amatnieku balva” piešķir vienu reizi divos gados.
3. Kandidātus apbalvojumam “Līvānu novada lauku uzņēmēju un amatnieku balva” var izvirzīt iedzīvotāji (ne mazāk kā 10 pilngadīgas personas, kuru dzīvesvieta deklarēta Līvānu novada administratīvajā teritorijā un kuri parakstījuši iesniegumu, norādot paraksta atšifrējumu un deklarētās dzīvesvietas adresi), Domes deputāti, Līvānu novada Pagastu apvienība, Līvānu novada pagastu valdes, valsts un pašvaldību institūcijas, Līvānu novadā reģistrētas juridiskas personas, biedrības, nodibinājumi.
4. Izvirzot kandidātu apbalvojumam “Līvānu novada lauku uzņēmēju un amatnieku balva”,nepieciešams norādīt:
   1. kandidāta vārdu, uzvārdu, kontaktinformāciju;
   2. kandidāta sasniegumu aprakstu konkrētajā jomā un izvirzīšanas motivāciju;
   3. kandidāta pieteicēja (pieteicēju) kontaktinformāciju.
5. Kandidātu izvirzīšana tiek izsludināta Līvānu novada pašvaldības oficiālajos informatīvajos resursos vismaz 60 dienas pirms apbalvošanas pasākuma.
6. Kandidātu pieteikšana notiek, rakstveidā iesniedzot iesniegumu Valsts un pašvaldību vienotajos klientu apkalpošanas centros Līvānu novadā vai izmantojot oficiālo elektronisko adresi vai e-pastu: [pasts@livani.lv](mailto:pasts@livani.lv).
7. Kandidātu izvirzīšana noslēdzas 30 dienas pirms “Līvānu novada lauku uzņēmēju un amatnieku balva” pasākuma.
8. Pieteikumus apbalvojuma “Līvānu novada lauku uzņēmēju un amatnieku balva” piešķiršanai apkopo Līvānu novada Pagastu apvienība un iesniedz izvērtēšanai Attīstības un tautsaimniecības komitejai, kura var pieaicināt iesniedzējus un uzklausīt viņu argumentus pirms lēmuma projekta virzīšanas izskatīšanai Domes sēdē.
9. Apbalvojuma “Līvānu novada lauku uzņēmēju un amatnieku balva” nomināciju saņēmēji tiek apbalvoti ar “Pateicību” un Līvānu novada piemiņas velti.
10. Apbalvojumu “Līvānu novada lauku uzņēmēju un amatnieku balva” pasniedz Domes priekšsēdētājs (viņa prombūtnes laikā – priekšsēdētāja vietnieks) apbalvošanas pasākumā “Līvānu novada lauku uzņēmēju un amatnieku balva”.

**IX. Apbalvojums “Līvānu novada pašvaldības Gada darbinieks”**

1. “Līvānu novada pašvaldībasGada darbinieks” šī Nolikuma izpratnē ir apbalvojums, ko piešķir Līvānu novada pašvaldības iestāžu, struktūrvienību un kapitālsabiedrību amatpersonām (darbiniekiem) par nozīmīgu darba ieguldījumu gada laikā.
2. Kandidātus apbalvojumam “Līvānu novada pašvaldībasGada darbinieks” izvirza Līvānu novada pašvaldības iestādes un kapitālsabiedrības.
3. Līvānu novada pašvaldības iestādes un kapitālsabiedrības, kurās darbinieku skaits ir līdz 10 darbiniekiem, izvirza ne vairāk kā 1 kandidatūru reizi divos gados.
4. Līvānu novada pašvaldības iestādes un kapitālsabiedrības, kurās darbinieku skaits ir no 11 līdz 50 darbiniekiem, izvirza ne vairāk kā 1 kandidatūru katru gadu.
5. Līvānu novada pašvaldības iestādes un kapitālsabiedrības, kurās darbinieku skaits ir 50 un vairāk, izvirza ne vairāk kā 3 kandidatūras katru gadu.
6. Kandidātu izvirzīšana notiek, rakstveidā iesniedzot iesniegumu Valsts un pašvaldības vienotajos klientu apkalpošanas centros Līvānu novadā vai izmantojot oficiālo elektronisko adresi vai oficiālo e-pastu: [pasts@livani.lv](mailto:pasts@livani.lv) .
7. Izvirzot personu par kandidātu apbalvojuma “Līvānu novada pašvaldībasGada darbinieks” saņemšanai, nepieciešams norādīt:
   1. izvirzāmā kandidāta vārdu, uzvārdu, amatu, kontaktinformāciju;
   2. izvirzīšanas motivāciju;
   3. kandidāta pieteicēja kontaktinformāciju.
8. Apbalvojumu “Līvānu novada pašvaldībasGada darbinieks” piešķir vienu reizi gadā. Apbalvojamo saraksts tiek apstiprināts ar Līvānu novada pašvaldības izpilddirektora rīkojumu.
9. Apbalvojuma “Līvānu novada pašvaldībasGada darbinieks” nomināciju saņēmēji tiek apbalvoti ar Gada darbinieka pagodināšanas rakstu, piemiņas velti un naudas balvu 200,00 EUR (divi simti eiro, 00 centi) apmērā (pirms nodokļu nomaksas) no Līvānu novada pašvaldības iestāžu, struktūrvienību vai kapitālsabiedrību budžeta.
10. Apbalvojumu “Līvānu novada pašvaldībasGada darbinieks” pasniedz Domes priekšsēdētājs (viņa prombūtnes laikā - priekšsēdētāja vietnieks) Līvānu novada dibināšanas gadadienai veltītajā pasākumā.

**X. Noslēguma jautājumi**

1. Naudas balvām izmantojami līdzekļi, kas ieplānoti kārtējā gada Līvānu novada pašvaldības pamatbudžetā, apbalvošanai paredzēto līdzekļu apjomā.
2. Ar šā nolikuma stāšanos spēkā zaudē spēku 2019. gada 29. augusta Līvānu novada domes noteikumi Nr. 5 „Par Līvānu novada domes apbalvojumiem un to piešķiršanas kārtību”, kas apstiprināti ar Līvānu novada domes 2019. gada 29. augusta (sēdes protokola Nr.12) lēmumu Nr.12-5.

|  |  |
| --- | --- |
| Līvānu novada domes priekšsēdētājs | Andris Vaivods |